Laiemas perspektiivis on täppispidamist käsitleva uurimistöö eesmärgiks kaasaegsel tehnoloogial ja bioloogilistel teadmistel põhineva jätkusuutliku tootmistehnoloogia väljatöötamine, mis, arvestades nii ökoloogilisi kui ka majanduslikke  aspekte, tagaks keskkonna, loomade heaolu ja tarbijakaitse kõrge taseme. Täppisloomapidamist iseloomustab mitmekülgne küberneetika, elektroonika ja arvutustehnika rakendamine. Seetõttu on täppispidamise olulisteks märksõnadeks automaatne andmehõive, andmebaasid, andmetöötlus, matemaatilised mudelid. Andmehõive käigus kogutakse informatsiooni, andmebaasid on vajalikud andmete säilitamiseks ja kindla süsteemi järgi sorteerimiseks, andmetöötlusega selgitatakse välja olulised muutused ning matemaatilised mudelid  võimaldavad arvuti abil kirjeldada looma organismis (või tootmiskeskkonnas) toimuvaid protsesse ning on seega aluseks automaatjuhtimiseks vajalike otsustuste langetamisel.